Et dautre part me sire Gauaine a tant feru descalibor sa boine espee que
les . vij . en a abatus & ocis des . xx . sans les . v . quil en auoit ochis a
rescoure la damoisele . & eliezar auoit brisiet son glaiue si trait lespee & is
fiert si le premier quil encontre quil le fent iusques dens . Et quant me sire
Gauaine uoit elyezer que si li aidoit si hurte le cheual des esperons & dist
que benoite soit leure qui lauoit amene en cele contree & li cors soit beneois
de qui il fu engendres car il ne faudra ia destre preudoms sil uit . Atant sen
uient cele part ou il tenoit le caple & fiert en tasque grans caus & meruilleus . 20
si ochist & detrenche quanquil ataint . si font tant entreus . ij . quil les ont
tous ochis & affoles fors seulement . iij . qui sen fuient en la forest a garison.
